યુવાન ઉંમરથી જ તેમનામાં ધગશ ને તરવરાટ. પહેલેથી સાહિત્યનો શોખ. તે વખતે પણ તેઓ તે વખતના પ્રસિદ્ધ સામયિકોમાં લેખો લખતા. સિનેમાની સ્ક્રિપ્ટ લખવાની પણ આગવી ફાવટ હતી. વળી, સુપ્રસિદ્ધ સાહિત્યકાર અને રાજપુરુષ શ્રી કનૈયાલાલ મુનશીના અંગત સચિવ તરીકે કામ કર્યું. આથી તેમનો સાહિત્ય-રસ પોષાયો અને વહીવટી અનુભવ પણ મળ્યો. તે પછી તેમણે પોતાનો સ્વતંત્ર ધંધો ટાઇલ્સનું કારખાનું નાખી શરૂ કર્યો. અને એ દરમ્યાન સન 1939માં બ્રહ્મસ્વરૂપ સ્વામીશ્રી શાસ્ત્રીજી મહારાજના યોગમાં આવતાં જ પૂર્વના સંસ્કારો જાગ્રત થયા. હર્ષદભાઈના અન્ય ત્રણેય ભાઈઓ - શ્રી મહિપતરાય, શ્રી નાનુભાઈ, શ્રી ભગવતરાય અને તેમનાં સંતાનો સહિત સૌ પણ સત્સંગના રંગે રંગાઈ ગયાં.